नक्सली वारदातों का असर, जिले में भी अलर्ट
दंतेवाड़ा और बस्तर जिले में लगातार नक्सली वारदातें सामने आ रही हैं। धमतरी जिले का नगरी-सिहावा क्षेत्र ओडिशा, बस्तर और गरियाबंद की सीमा से लगा हुआ है, ऐसे में इस क्षेत्र में नक्सलियों की सुगबुगाहट बढ़ गई है। किसी तरह की नक्सली वारदात जिले में न हो, इसके मद्देनजर वनांचल में फोर्स ने सर्च अभियान तेज कर दिया है। सीआरपीएफ के जवानों के साथ जिला पुलिस बल भी अभियान चलाकर ग्रामीणों से रूबरू हो रही है।
जिले के नगरी-सिहावा क्षेत्र को नक्सल प्रभावित माना गया है। यह इलाका ओडिशा और बस्तर, गरियाबंद जिले की सीमा से लगा होने के कारण यहां नक्सलियों की चहलकदमी बनी रहती है। सीतानदी व रावस दलम जैसे नक्सली संगठनों की सक्रियता यहां बनी हुई है।
बस्तर के दंतेवाड़ा जिले में सप्ताह भर से नक्सली वारदातें सामने आ रही हैं। ऐसे में जिले के वनांचल क्षेत्र में भी नक्सली वारदात की आशंका बढ़ गई है। हालांकि बोरई, मेचका, बिरनासिल्ली, सिहावा, खल्लारी और बहीगांव में तैनात सीआरपीएफ व डीएफ के जवानों द्वारा समय-समय पर सर्च अभियान चलाया जाता है, इस कारण नक्सली बैनर पोस्टर चिपकाने और पेड़ गिराने के अलावा किसी बड़ी घटना को अंजाम नहीं दे पा रहे हैं। एसपी मनीष शर्मा भी समय-समय पर क्षेत्र में तैनात सीआरपीएफ और डीएफ के जवानों का हौसला बढ़ाने के लिए स्वयं उनके बीच पहुंचते हैं और मौका मुआयना भी करते हैं।
बरत रहे सावधानी
नगरी-सिहावा क्षेत्र नक्सल प्रभावित है, इसलिए यहां की सुरक्षा में कोई कोताही नहीं बरतते। दंतेवाड़ा जिले में लगातार नक्सली वारदातें सामने आने के बाद यहां भी सर्च अभियान तेजी से चल रहा है। ग्रामीणों से रुबरु होकर उनकी समस्याएं भी सुन रहे हैं। सीअारपीएफ और डीएफ की टीम सुरक्षा को लेकर पूरा एहतियात बरत रही है। रितेश चौधरी, एसडीओपी नगरी
hin_Deva hin_Deva awa_Deva hin_Deva bho_Deva hin_Deva